На основу члана 60. став 2. Закона о граничној контроли („Службени гласник РС”, број 24/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О РЕЖИМУ ГРАНИЧНИХ ПРОВЕРА СТРАНИХ И ДОМАЋИХ ПЛОВИЛА

Члан 1.

Овом уредбом прописује се режим граничних провера страних и домаћих пловила и гранични прелази за међународни водни саобраћај на којима ће се провере вршити.

Члан 2.

Поједини изрази употребљени у овој уредби имају следеће значење:

1) *гранична провера у водном саобраћају* је контрола пловила, посаде и других лица и путних исправа и контрола ствари која се обавља у току радног времена на граничном прелазу отвореном за међународни водни саобраћај у вези са намераваним преласком државне границе или непосредно након што је извршен прелазак државне границе и друга контрола промета лица, робе и услуга;

2) *домаћи брод* је брод који има српску државну припадност и који је уписан у један од домаћих уписника;

3) *лучки оператер* је правно лице које обавља лучку делатност у луци, односно међународном путничком пристаништу на основу одобрења за обављање лучке делатности издатог од Агенције за управљање лукама у складу са законом којим се уређује пловидба и луке на унутрашњим водама;

4) *лука* је водни и са водом повезани простор који је изграђен и опремљен за пријем домаћих бродова и бродова стране заставе, њихово укрцавање и искрцавање, складиштење, дораду и оплемењивање робе, пријем и испоруку робе другим видовима транспорта (друмски, железнички, интермодални и цевоводни транспорт), укрцавање и искрцавање путника, као и за пружање других логистичких услуга потребних за развој привреде у залеђу луке;

5) *међународно путничко пристаниште* је водни и са водом повезани простор који је изграђен и опремљен за пријем домаћих путничких бродова и путничких бродова стране заставе, које се користи за укрцавање и искрцавање путника;

6) *пловило* је домаћи или страни брод, односно домаће или страно пловило на коме се врши гранична провера;

7) *плутајући објекат за вршење послова граничних провера* је пловило без сопственог погона које се користи за потребе надлежних државних органа који врше граничне провере бродова у међународном водном саобраћају који се поставља на подручју утврђеног граничног прелаза за међународни водни саобраћај (понтон или брод који је променио намену у плутајући објекат);

8) *плутајући објекат за укрцавање и искрцавање путника* је део лучке инфраструктуре, који се поставља у оквиру утврђеног лучког подручја, односно подручја међународног путничког пристаништа или подручја утврђеног граничног прелаза за међународни водни саобраћај који се користи за укрцавање и искрцавање путника, који се састоји од пловила без сопственог погона (понтон или брод који је променио намену у плутајући објекат) који је вођицама привезан на шипове који су дубоко утемељени у водно земљиште;

9) *пристан* је дeо лучке инфраструктуре намењен за укрцавање и искрцавање робе и путника који представља грађевински објекат који се гради у оквиру утврђеног лучког подручја, односно подручја међународног путничког пристаништа или подручја граничног прелаза за међународни водни саобраћај који се састоји од објекта изграђеног од армираног плутајућег бетона, бродограђевинског челика или других одговарајућих грађевинских материјала, који је вођицама повезан са шиповима, односно долфинима који су дубоко утемељени у водно земљиште и са њима чине функционалну целину, а чији саставни део чини и приступни мост;

10) *страни брод* је брод који вије страну заставу и који је уписан у један од страних уписника.

Члан 3.

Граничну проверу у водном саобраћају обављају Министарство унутрашњих послова - Управа граничне полиције, Министарство финансија – Управа царина, Министарство грађевинарства, саобраћаја и инфраструктуре – лучке капетаније, Министарство пољопривреде, шумарства и водопривреде – Гранична ветеринарска инспекција у Управи за ветерину и Гранична фитосанитарна инспекција у Управи за заштиту биља и друге службе у оквиру својих надлежности.

Члан 4.

Министарство унутрашњих послова – Управа граничне полиције (у даљем тексту: гранична полиција) врши провере лица и њихових докумената, ствари и пловила.

Приликом провере лица - посаде пловила и путника, односно других лица на пловилу, полицијски службеници врше увид у путне исправе прописане за прелазак државне границе и друге исправе (попис посаде, списак путника на броду и др.), проверавају и утврђују идентитет лица која прелазе државну границу и обављају провере у евиденцијама које води Министарство унутрашњих послова и други органи државне управе, као и међународне организације, проверавају да ли лица испуњавају услове за улазак/излазак у/из Републике Србије, оверавају прелазак државне границе, односно уносе у путну или другу исправу прописану за прелазак државне границе, као и друге исправе (попис посаде, списак путника на броду), податке о уласку и изласку и врше контролу укрцавања/искрцавања чланова посаде на страним пловилима и то евидентирају у попису чланова посаде.

Провера ствaри обухвата преглед ствари које са собом носи или превози пловилом члан посаде пловила, путник и друга лица на пловилу.

Полицијски службеник захтева од лица из става 2. овог члана да покажу предмете које имају код себе и врше њихов преглед у циљу проналаска ствари и предмета чије је преношење преко државне границе забрањено или ограничено посебним прописом.

Провера пловила које прелази преко државне границе обухвата унутрашњи и спољни преглед. Преглед укључује и растављање појединих делова пловила ако постоји сумња да заповедник пловила превози скривена лица и забрањене ствари које указују на њихов идентитет или идентитет путника, ради спречавања незаконитих активности на државној граници, провере у евиденцијама које води Министарство унутрашњих послова, Министарство грађевинарства, саобраћаја и инфраструктуре и други органи државне управе и друге послове у складу са законом којим се уређује гранична контрола.

Члан 5.

Министарство финансија – Управа царина приликом граничних провера врши улазак на пловила и прегледе/претресе пловила, чланова посаде, путника, пртљага који путници са собом носе или на себи, преглед робе, проверу тачности и потпуности информација које су наведене у декларацији или обавештењу, проверу превозних исправа, проверу постојања, веродостојност, тачност и важност исправа, прегледе рачуна и друге евиденције привредних субјеката, привремено задржавање робе која се превози или задржавање пловила, као и друге послове у складу са законом којим се уређује царински надзор и контрола.

Члан 6.

Лучке капетаније као подручне јединице Министарствa грађевинарства, саобраћаја и инфраструктуре (у даљем тексту: лучке капетаније) у склaду са законом којим се уређује пловидба и лукe на унутрашњим водама врше улазно излазнe ревизијe пловила.

Лучке капетаније приликом вршења ревизије пловила из става 1. овог члана вршe преглед исправа и књига пловила, исправа чланова посаде пловила, визуелни преглед пловила, преглед опреме и уређаја за коришћење услуга Речног информационог сервиса (RIS) на пловилу, друге бродске опреме и уређаја, преглед распореда терета на пловилу и др.

Лучке капетаније пре ревизије путем радио везе дају одобрење пловилу које долази из иностранства за слободан саобраћај са обалом.

Члан 7.

Министарство пољопривреде, шумарства и водопривреде, Управа за ветерину - Гранична ветеринарска инспекција приликом вршења граничних провера обавља инспекцијски надзор на роби која се превози пловилом као што су пошиљке животиња, производи животињског порекла, храна и споредни производи животињског порекла, храна за животиње и пратећи предмети који подлежу ветеринарско-санитарној контроли. Ветеринарско-санитарна контрола на граничном прелазу састоји се од прегледа документације, идентификације пошиљке и физичког прегледа пошиљке у складу са законом којим се уређује ветеринарство.

Министарство пољопривреде, шумарства и водопривреде - Управа за заштиту биља - Гранична фитосанитарна инспекција приликом вршења граничних провера пловила врши контролу, биља, биљних производа и прописаних објеката, контролу хране и хране за животиње биљног и мешовитог порекла, контролу увоза средстава за заштиту биља, контролу увоза средстава за исхрану биља и оплемењивање земљишта, контролу уношења генетски модификованих организама код биља при увозу, контролу присуства нивоа радиоактивне контаминације код биља и средстава за исхрану биља и оплемењивача земљишта при увозу.

Члан 8.

Граничне провере пловила у транзиту врше се приликом улаза и излаза из Републике Србије на граничном прелазу за међународни водни саобраћај:

1) на реци Дунав у Бачкој Паланци и Великом Градишту;

2) на реци Сави у Сремској Митровици;

3) на реци Тиси у Кањижи.

Гранична провера пловила која упловљавају у луке ради укрцавања и искрцавања робе врши се на граничним прелазима у лукама:

1) Богојево, Бачка Паланка, Нови Сад који обухвата Беочин, Београд, Панчево, Смедерево и Прахово, на реци Дунав;

2) Сремска Митровица на реци Сави.

Гранична провера путничких бродова врши се поред граничних прелаза у лукама Нови Сад који обухвата Сремске Карловце и Баноштор, Београд који обухвата Земун и Смедерево, у међународним путничким пристаништима Велико Градиште које обухвата Голубац и Рам, Кладово које обухвата Доњи Милановац и Лепенски вир који се налазе на реци Дунав.

Гранична провера путничких бродова у Сремским Карловцима, Апатину, Баноштору, Земуну, Раму, Доњем Милановцу и Лепенском виру, као и пловила која упловљавају у луку Беочин ради укрцавања и искрцавања робе врши се по позиву.

Уколико путнички брод намерава да се задржи у водним путевима који се налазе на територији Републике Србије дуже од времена потребног за долазак у луку у којој је планирано искрцавање путника, гранична провера приликом улаза у Републику Србију врши се на граничном прелазу на реци Дунав у Прахову, односно Новом Саду, на реци Сави на граничном прелазу Сремска Митровица, а на реци Тиси на граничном прелазу Кањижа.

Гранична провера пловила која превозе робу која подлеже фитосанитарној и ветеринарској контроли врши се на граничним прелазима Богојево и Велико Градиште док се у осталим отвореним граничним прелазима врши по позиву.

Гранична провера јахти и пловила за рекреацију приликом улаза и излаза из Републике Србије врши се на граничним прелазима на реци Дунав у Богојеву и Прахову, на реци Сави у Сремској Митровици, а на реци Тиси у Кањижи.

Гранична провера јахти и пловила за рекреацију која упловљавају у Апатин врши се по позиву.

Члан 9.

Гранични прелази за међународни водни саобраћај (у даљем тексту: гранични прелаз) морају да испуњавају услове у погледу техничко - технолошке опремљености у складу са прописом којим се уређују просторије, уређаји, опреме и друга материјално техничка средстава неопходна за функционисање граничног прелаза.

За вршење граничних провера у водном саобраћају лучке капетаније нарочито морају да имају одговарајуће радио станице, уређаје за коришћење Речних информативних сервиса (RIS), као и приступ интернету.

Гранични прелази на којима се врши ветеринарско - санитарна контрола морају да испуњавају услове у складу са прописом којим се уређују хигијенско - технички и радни услови на граничним прелазима.

Гранични прелази на којима се врши фитосанитарна контрола морају да испуњавају услове у складу са прописом којим се уређују хигијенско - технички радни и други услови које морају да испуњавају гранични прелази на којима постоји организована фитосанитарна инспекција.

За граничне прелазе из става 1. овог члана у складу са законом којим се уређује гранична контрола утврђује се подручје граничног прелаза које обухвата простор потребан за обављање граничне провере, као и непосредну околину са објектима који су неопходни за несметано и безбедно одвијање саобраћаја.

Члан 10.

Гранични прелази у луци или међународном пристаништу за путнички саобраћај уређују се и опремају на терет лучких оператера.

Лучки оператер обезбеђује простор, просторије, везивање и смештај службених чамаца граничних органа и друге услове потребне за обављање граничних провера без накнаде, осим опреме коју користе државни органи приликом граничних провера.

У случају да у једној луци има више лучких оператера услове из става 2. овог члана споразумом обезбеђују заједно сви лучки оператери.

Члан 11.

На подручју граничног прелаза ради безбедног пристајања бродова и других пловила постављају се плутајући објекти за вршење послова граничних провера, плутајући објекти за укрцавање и искрцавање путника у саставу међународних путничких пристаништа или се граде пристани.

Плутајући објекти за вршење послова граничних провера постављају се на делу обале и водног простора у складу са одлуком о постављању плутајућих објеката и планом постављања плутајућих објеката коју доноси надлежни орган локалне самоуправе на чијој територији се налази подручје граничног прелаза.

Решење о постављању плутајућег објекта из става 2. овог члана на подручју утврђеног граничног прелаза доноси надлежни орган локалне самоуправе уз претходну сагласност министарства надлежног за послове саобраћаја, министарства надлежног за унутрашње послове и министарства надлежног за финансије.

Решење о уклањању плутајућег објекта из става 2. овог члана доноси надлежна комунална инспекција органа локалне самоуправе.

Плутајуће објекте за укрцавање и искрцавање путника поставља лучки оператер у оквиру утврђеног лучког подручја, уз претходну сагласност Агенције за управљање лукама на местима која су планирана за њихово постављање.

Пристани се граде у оквиру утврђеног лучког подручја у складу са законом којим се уређује планирање и изградња, плановима просторног уређења и планским документима који се односе на управљање водама.

Члан 12.

Граничне провере пловила у међународном водном саобраћају врше се одмах по доласку пловила на гранични прелаз за међународни водни саобраћај, или на самом пловилу, након давања одобрења лучке капетаније пловилу које долази из иностранства за слободан саобраћај са обалом.

Приликом вршења граничне провере путних исправа или других исправа чланова посаде пловила, путника и других лица на пловилу, утврђује се идентитет свих лица на пловилу и упоређују се подаци из путних исправа или других исправа о идентитету тих лица са подацима у попису посаде и списку путника.

Члан 13.

Бродари, бродски агенти и лучки оператери благовремено, а најкасније 12 часова пре доласка пловила на гранични прелаз, обавештавају државне органе из члана 3. ове уредбе о уласку, односно изласку пловила која прелазе државну границу.

Ако пловило превози робу која подлеже фитосанитарној и ветеринарској провери на граничним прелазима где се гранична провера врши по позиву, лица из става 1. овог члана најављује долазак пловила најмање 24 сата пре граничне провере.

Члан 14.

Лучка капетанија приликом граничне провере врши увид у бродско сведочанство, овлашћења чланова посаде брода, бродарску књижицу, односно дозволу за укрцавање.

Заповедник пловила по доласку из иностранства и пре одласка у иностранство, лучкој капетанији предаје извештај доласка/одласка пловила, копију пописа посаде и копију списка путника на пловилу.

Заповедник пловила предаје лучкој капетанији приликом доласка брода и здравствену изјаву којом потврђује да нема оболелих чланова посаде и да нема заразних болести на броду, као и копију страница задњег уноса података у бродске књиге из којих се види предаја бродског отпада пријемним станицама.

Члан 15.

Заповедник пловила по доласку из иностранства и пре одласка у иностранство, граничној полицији предајеизвештај доласка и одласка пловила, попис посаде и списак путника на пловилу, као и другу документацију на захтев полицијског службеника (скица танкова на броду, књига провијанта због потребе контроле пловила и просторија на пловилу и др.)

Попис посаде и списак путника на пловилу заповедник пловила предаје у два примерка и даје на увид исправе лица прописане за прелазак државне границе.

Један примерак копије пописа посаде и списка путника полицијски службеник који обавља граничну проверу оверава печатом и враћа заповеднику пловила.

Члан 16.

Заповедник пловила по доласку из иностранства и пре одласка у иностранство, царинским службеницима предаје примерак извештаја о доласку и одласку пловила, попис посаде, списак путника, скицу танкова на броду и књигу провијаната.

Књигу провијанта брода заповедник пловила предаје у два примерка које оверава царински службеник приликом доласка брода из иностранства и одласка брода у иностранство. Један примерак књиге провијанта царински службеник који обавља граничну проверу оверава печатом и враћа заповеднику пловила.

Скицу танкова брода заповедник пловила предаје у два примерка које оверава царински службеник који обавља граничну проверу и један примерак враћа заповеднику пловила.

Члан 17.

Заповедник пловила ради вршења граничне провере пловила у попис посаде уноси податке о: имену и ознаци брода, укључујући и екс име и ознаку уколико постоје подаци, врсти брода, ENI броју брода, MMSI број уколико постоје подаци, бродском сведочанству са роком важења, луци доласка/одласка, датуму и времену доласка/одласка брода, државној припадности брода, укључујући и претходну државну припадност, уколико постоје подаци, лука уписа, кратке податке о путовању (претходне и следеће луке), презименима и именима чланова посаде брода, полу, звању, држављанству, датуму и месту рођења, броју и датуму издате бродарске књижице, броју путне исправе или друге исправе о идентитету члана посаде, као и датуму и потпису заповедника брода, односно овлашћеног агента.

Заповедник пловила ради вршења граничне провере пловила у списак путника уноси податке о: имену/ознаци брода, укључујући и екс име и ознаку уколико постоје подаци, ENI броју брода, MMSI број уколико постоје подаци, бродском сведочанству са роком важења, луци доласка/одласка, датуму и времену доласка/одласка брода, државној припадности брода укључујући и претходну државну припадност, уколико постоје подаци, имену и презимену путника, држављанству, датуму и месту рођења, врсти идентификационог или путног документа (врста, серијски број, датум, орган и држава издавања), луци укрцаја/искрцаја, транзиту путника, податке о визи или боравишној дозволи ако је има (врста, серијски број, орган, држава и датум издавања), као и датуму и потпису заповедника брода, односно овлашћеног агента.

Заповедник пловила ради вршења граничне провере пловила у извештај о одласку/доласку брода уноси податке о: имену/ознаци брода, укључујући и екс име и ознаку уколико постоје подаци, ENI броју брода, MMSI број уколико постоје подаци, бродском сведочанству са роком важења, луци доласка/одласка, датуму и времену доласка/одласка, државној припадности брода, луци уписа, имену и презимену заповедника брода, граничном прелазу на којем се врши гранична контрола, укупној дужини и ширини брода, име/назив и контакт подаци бродара/бродског агента, тренутном газу и газу брода без терета, максималној носивости, укупној количини терета, позицији брода у луци (место сидрења уколико постоје подаци) кратким подацима о путовању (претходне и следеће луке, место где ће терет бити искрцан), кратком опису робе, подаци о бродару, односно бродском агенту, броју чланова посаде брода, моделу пловидбе, приложеној документацији (уколико постоје подаци навести број копија), броју путника ако брод превози путнике, декларацији о терету, декларацији о бродским радњама, попису посаде, списку путника, захтевима брода о бродском отпаду (када и где је предат у постројења за отпад), овлашћењу о оспособљености посаде (само при доласку), декларацији о здрављу (само приликом доласка брода), датуму и потпису заповедника брода, односно овлашћеног агента, податке о бродском саставу (бочни и потискивани састав, подаци о броду са сопственим погоном и подаци о броду без сопственог погона – име/ознака и врста брода укључујући претходно име/ознаку брода уколико постоје подаци, броју брода, луци доласка/одласка, максималној тонажи, врсти терета, количини терета).

Заповедник пловила ради вршења граничне провере пловила у књигу провијанта брода уноси податке о: имену/ознаци брода, државној припадности, бродским залихама, односно залихама за брод и посаду (укупна количина погонског горива, мазива, техничке и пијаће воде, киселине, бензина за ванбродске моторе, хране, алкохолних пића, цигарета и сл.), датуму и потпису заповедника пловила.

Заповедник пловила ради вршења граничне провере пловила у скици танкова уноси податке о врстама танкова на броду, количини погонског горива, уља и других течности у појединачним танковима.

Подаци из ст. 1–5. овог члана уносе се у документа која се предају надлежним органима приликом вршења граничне провере која су сачињена на српском и енглеском језику.

Члан 18.

Ова уредба ступа на снагу наредног дана од дана објављивања у „Службеном гласнику Републике Србије”, а примењује се од 1. јануара 2022. године, изузев члана 17. ове уредбе који ће се примењивати од 1. јануара 2020. године.

05 Број: 110-13033/2019-1

У Београду, 26. децембра 2019. године

ВЛАДА

ПРЕДСЕДНИК

Ана Брнабић, с.р.